als_Latn dik_Latn sag_Latn
Në datën 10 mars 2015 Partia Demokratike denoncoi shtetasin Albano Ahmeti, me detyrë drejtori i Forcave Operacionale në Policinë e Shtetit, se ishte i përfshirë në korrupsion dhe trafik droge. Sipas PD-së, Albano Ahmeti ishte i përjashtuar nga Policia e Shtetit, por u rikthye në shërbim pas ardhjes së socialistëve në pushtet.
Denoncimi i PD
“Pak javë më parë u ndalua një nga oficerët e kësaj strukture, Hamza Demushi. Pas hetimeve, rezultoi se Demushi ishte i dërguar, i mandatuar në këtë tregti droge, nga shefi i tij, pikërisht nga drejtori Albani Ahmeti. Ne nxisim prokurorinë të hetojë e të mos ndikohet nga presionet e Tahirit dhe Didit, pasi ky person është i afërt me ta. Forcat operacionale janë përgjegjëse për mbulimin, vëzhgimin, gjurmimin me metodat speciale të hetimit. Pra kjo strukturë kryen operacionet më të rëndësishme kundër krimit e trafikut, kundër bosëve të drogës. Merreni me mend, se çfarë ndodh me trafikun e drogës, kur shefi i kësaj strukture, përgjegjësja kryesore për ndalimin e narko-trafikut, është vetë pjesë e pazareve të pisëta e të jashtligjshme.Kjo do të thotë se; banda më e rrezikshme e drogës, është në radhët kryesore të Policisë së Shtetit”,- deklaroi Arben Ristani.
Reagimi i Ministrisë së Brendshme
Pas deklaratës së Ristanit nga selia blu, reagon Ministria e Punëve të Brendshme, po në datën 10 mars 2015. Në një deklaratë që nuk përmbante asnjë emër të personave të përfshirë në çështjen në fjalë, pra Hamza Demushi dhe Albano Ahmeti, zëdhënësi i ministrit Tahiri thotë se këto janë shpifje të PD-së.
“Partia Demokratike vijon fushatën e sulmeve ndaj Policisë së Shtetit. Është e vetmja Parti që sulmon Policinë dhe jo kriminelët. Sot doli një ish i dënuar për korrupsion dhe hodhi dozën ditore të shpifjeve absurde ndaj Policisë së Shtetit, nën moton e ditur tashmë, “na nxjerrin të shpifim në emër të Partisë e nuk mbajmë përgjegjësi për çfarë themi”. Bëjmë me dije publikun, se hetimet të cilave iu referohet lexuesi i deklaratës së radhës, janë nisur dhe ende sot vazhdojnë nga Shërbimi për Çështjet e Brendshme dhe Ankesat, pranë Ministrisë së Punëve të Brendshme (ish-SHKB). Çështja është në hetim për një punonjës policie të arrestuar tashmë, por gjithashtu po hetohet edhe për përfshirjen e mundshme të çdo punonjësi tjetër të Policisë së Shtetit, pa asnjë dallim”,- thuhet në deklaratën e Ministrisë së Brendshme.
Ministria e Brendshme dhe Policia e Shtetit u munduan të fshehin ngjarjen
Zëdhënësi i Tahirit i cilësoi “shpifje absurde ndaj Policisë së Shtetit”, akuzat e bëra nga Partia Demokratike. Por Lapsi.al siguron dokumentin, ku në datën 11 mars 2015 (një ditë pas deklaratës së PD-së dhe Ministrisë së Brendshme), Drejtori i Përgjithshëm i Policisë së Shtetit, Artan Didi ka firmosur vendimin për pezullimin paraprak nga detyra të drejtuesit Albano Ahmeti. Didi e ka marrë një vendim të tillë pasi Gjykata e Rrethit Gjyqësor Tiranë, me vendim nr.671, datë 6 mars 2015, kishte vendosur ndaj Ahmetit masën e sigurimit personal “Pezullimin e ushtrimit të një detyre a shërbimi publik”, pasi Ahmeti ishte i dyshuar për veprën penale “Korrupsion pasiv i personave që ushtrojnë funksione publike”. Pra, vendimi i Gjykatës së Tiranës është marrë në datën 6 mars, ndërsa ekzekutimi i tij nga Drejtori i Përgjithshëm i Policisë së Shtetit, Artan Didi, është bërë 5 ditë më vonë, në datën 11 mars 2015. Ekzekutimi i vendimeve është i detyruar brenda 24 orësh nga shpallja e tij, ndërsa Didi e ka vonuar plot 5 ditë këtë vendim dhe çfarë është më e rënda, e ka firomosur pezullimin pasi Albano Ahmeti është denoncuar publikisht nga opozita. Përpjekja e parë për fshehjen e ngjarjes u bë nga Artan Didi, që e vonoi ekzekutimin e vendimit për pezullimin e Ahmetit dhe përpjekja e dytë u bë nga Ministria e Brendshme, e cila përmes një deklarate theksonte se këto janë shpifje të opozitës.
Lidhja e Artan Didit me të akuzuarin Albano Ahmeti
Burime të Lapsi.al thonë se lidhja që Albano Ahmeti ka me Artan Didin është arsyeja përse Ministria e Brendshme dhe Policia e Shtetit, e mbajtën të fshehtë faktin se ai është nën akuzë për korrupsion, edhe kur ky fakt u bë publik nga opozita. Ekzekutimi i vendimit të Gjykatës së Tiranës për Albano Ahmetin është bërë 5 ditë me vonesë dhe fill pas denoncimit publik të Partisë Demokratike. Sipas PD-së, Ahmeti është rikthyer në Policinë e Shtetit me ardhjen e Didit në krye.
Kjo ngjarje zhvlerëson totalisht zotimet e ministrit Tahiri për luftë të pakompromistë ndaj korrupsionit dhe krimit të organizuar, sidomos në nivele të zyrtarëve publikë. Tentativa për fshehjen e kësaj ngjarje, tregon selektivitetin e Policisë së Shtetit në përpjekjen për të goditur krimin dhe korrupsionin.
als_Latn vec_Latn als_Latn als_Latn als_Latn als_Latn als_Latn als_Latn als_Latn als_Latn als_Latn